[pic] | KOMISIJA EVROPSKIH SKUPNOSTI |

Bruselj, 21.4.2009

COM(2009) 195 konč.

2009/0058 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe (ES) št. 1717/2006 o vzpostavitvi instrumenta za stabilnost

OBRAZLOŽITVENI MEMORANDUM

1. Kot del reforme finančnih instrumentov za zunanje ukrepe za obdobje 2007−2013, v okviru katere je bilo več kakor 30 različnih pravnih instrumentov nadomeščenih s sedmimi novimi instrumenti, je bil z Uredbo (ES) št. 1717/2006 z dne 15. novembra 2006 (v nadaljnjem besedilu: Uredba) uveden instrument za stabilnost, da bi se Skupnosti omogočil skladen in celosten odziv na krizne razmere in bližajoče se krizne razmere z enim samim pravnim instrumentom, ki je povezan s poenostavljenimi postopki odločanja.

2. Pregled izvajanja Uredbe v skladu s členom 25 lahko vključuje zakonodajne predloge, če Komisija na podlagi pregleda ugotovi, da so potrebne nekatere spremembe Uredbe. To velja za instrument za stabilnost.

3. Ob sprejetju Uredbe o vzpostavitvi instrumenta za stabilnost 15. novembra 2006 sta Svet in Komisija izdala skupno izjavo, v kateri sta se strinjala, da se „ ne sme nobena določba te uredbe razlagati tako, da bi prejudicirala stališča v zvezi z Zadevo 91/05. Komisija si ne bo prizadevala za sprejetje ukrepov iz člena 3(2)(i), dokler ne bo o tej zadevi razsodilo Sodišče Evropskih skupnosti . Svet in Komisija se strinjata, da bo v okviru pregleda Uredbe o vzpostavitvi instrumenta za stabilnost, določenem v členu 25 te Uredbe, po potrebi pregledano področje uporabe člena 3(2)(i) na podlagi predloga Komisije in ob upoštevanju Sodbe Sodišča Evropskih skupnosti v Zadevi C-91/05 (Komisija proti Svetu) “[1].

4. Sodišče Evropskih skupnosti je 20. maja 2008 za ničnega razglasilo Sklep Sveta 2004/833/SVZP z dne 2. decembra 2004 o izvajanju Skupnega ukrepa 2002/589/SZVP z namenom prispevanja Evropske unije ECOWAS-u v okviru moratorija na lahko orožje in orožje malega kalibra (v nadaljnjem besedilu: zadeva ECOWAS)[2]. Sodišče je s sodbo odločilo, da ukrepe za boj proti širjenju orožja malega kalibra in lahkega orožja lahko izvaja Skupnost v okviru svoje razvojne politike.

5. Na podlagi skupne izjave Sveta in Komisije je zato treba predlagati spremembo člena 3(2)(i), da bi bil usklajen s sodno prakso Sodišča. Iz istega razloga je treba spremeniti člen 4(1)(a) o ukrepih v podporo boju proti nezakonitemu prometu, da bi vseboval izrecno sklicevanje na „orožje malega kalibra in lahko orožje“.

6. Člen 17 Uredbe izključuje partnerje iz razvitih držav zunaj EU in EGP iz sodelovanja pri ukrepih v podporo izgradnji zmogljivosti pred in po nastopu krize (pripravljenost na krizne razmere) na podlagi člena 4(3) Uredbe. Tako so partnerji, ki so upravičeni do sodelovanja pri ukrepih za odzivanje na krizne razmere na podlagi člena 3 Uredbe, izključeni iz udeležbe v ukrepih za pripravljenost na krizne razmere na podlagi člena 17. To pomeni nedoslednost in resno ovira doseganje ciljev iz člena 4(3). Zato se predlaga, da se sodelovanje pri dodeljevanju javnih naročil ali pogodb o donaciji na podlagi člena 4(3) razširi na splošno sodelovanje, kakor v skladu s členom 17(4) že velja za ukrepe na podlagi člena 3, s čimer bi se določbe o sodelovanju in pravilih o poreklu za odzivanje na krizne razmere uskladile z določbami o pripravljenosti na krizne razmere.

7. Člen 24 Uredbe določa, da se za ukrepe iz člena 4(1) lahko nameni največ 7 % skupnega referenčnega zneska. Vendar pa se je izkazalo, da je delež finančnih sredstev, namenjen za ukrepe iz člena 4(1), nezadosten in ga je treba povečati, saj člen 4(1) zajema številna področja in tudi v okviru večnamenskih programov jih je z omejenimi sredstvi, ki so na voljo, mogoče učinkovito obravnavati le nekaj. Razvijanje učinkovitih ukrepov na področju kritične infrastrukture, tveganj za javno zdravje in svetovnih odzivov na nadregionalne grožnje zahteva obsežnejše ukrepe, da se bodo zagotovili resničen vpliv, vidnost in verodostojnost. Poleg tega je za razvijanje nadregionalnih ukrepov, ki dopolnjujejo nacionalne in regionalne programe, potrebna ustrezna raven financiranja, da se doseže kritična masa. Dosedanje proračunske dodelitve (9 milijonov EUR leta 2007, 10 milijonov EUR leta 2008 in 13 milijonov EUR leta 2009) ter meja 7 % iz člena 24 Uredbe ne omogočajo doseganja teh ciljev. Zato se predlaga, da se odstotek za ukrepe iz člena 4(1) poveča s 7 % na 10 %.

2009/0058 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe (ES) št. 1717/2006 o vzpostavitvi instrumenta za stabilnost

EVROPSKI PARLAMENT IN SVET EVROPSKE UNIJE STA −

ob upoštevanju Pogodbe o ustanovitvi Evropske skupnosti ter zlasti člena 179(1) in člena 181a Pogodbe,

ob upoštevanju predloga Komisije,

v skladu s postopkom iz člena 251 Pogodbe[3],

ob upoštevanju naslednjega:

(1) Uredba (ES) št. 1717/2006 Evropskega parlamenta in Sveta z dne 15. novembra 2006 o vzpostavitvi instrumenta za stabilnost[4] je bila oblikovana, da bi se Skupnosti omogočil skladen in celosten odziv na krizne razmere in bližajoče se krizne razmere z enim samim pravnim instrumentom, ki je povezan s poenostavljenimi postopki odločanja.

(2) Na podlagi pregleda v skladu s členom 25 Uredbe (ES) št. 1717/2006 je bilo ugotovljeno, da je primerno uvesti nekatere spremembe Uredbe.

(3) Uredbo (ES) št. 1717/2006 je treba uskladiti s sodbo Sodišča Evropskih skupnosti (veliki senat) z dne 20. maja 2008 (Zadeva C-91/05), ki je ugotovila, da ukrepe za boj proti širjenju in nezakoniti uporabi lahkega orožja ter orožja malega kalibra in dostop do njega lahko izvaja Skupnost v okviru svoje razvojne politike in torej na podlagi Uredbe (ES) št. 1717/2006.

(4) Izboljšati bi bilo treba doseganje ciljev iz člena 4(3) in povečati skladnost, s tem da se sodelovanje pri dodeljevanju javnih naročil ali pogodb o donaciji na podlagi člena 4(3) omogoči na splošni ravni, kakor že velja za ukrepe na podlagi člena 3, pri čemer bi se določbe o sodelovanju in pravilih o poreklu za odzivanje na krizne razmere uskladile z določbami o pripravljenosti na krizne razmere.

(5) Izkazalo se je, da so finančna sredstva iz člena 24, namenjena ukrepom na podlagi člena 4(1), nezadostna in bi jih bilo treba povečati. Zajeta so številna področja in tudi v okviru večnamenskih programov jih je z omejenimi sredstvi, ki so na voljo, mogoče učinkovito obravnavati le nekaj. Razvijanje učinkovitih ukrepov na področju kritične infrastrukture, tveganj za javno zdravje in svetovnih odzivov na nadregionalne grožnje zahteva obsežnejše ukrepe, da se bodo zagotovili resničen vpliv, vidnost in verodostojnost. Poleg tega je za razvijanje nadregionalnih ukrepov, ki dopolnjujejo nacionalne in regionalne programe, potrebna ustrezna raven financiranja, da se doseže kritična masa. Najvišji odstotek, ki je v okviru skupnih finančnih sredstev dodeljen za ukrepe iz člena 4(1), bi bilo treba povišati s 7 % na 10 %, da bi se omogočilo nadaljnje doseganje ciljev iz člena 4(1).

(6) Ker države članice ne morejo zadovoljivo doseči ciljev te uredbe in jih torej zaradi obsega ali potrebnih ukrepov lažje doseže Skupnost, lahko Skupnost sprejme ukrepe v skladu z načelom subsidiarnosti iz člena 5 Pogodbe. V skladu z načelom sorazmernosti, kakor je določeno v navedenem členu, ta uredba ne posega dlje, kakor je potrebno za doseganje navedenih ciljev –

SPREJELA NASLEDNJO UREDBO:

Člen 1

Uredba (ES) št. 1717/2006 se spremeni:

(1) v členu 3(2) se točka (i) nadomesti z naslednjim:

„(i) podporo ukrepom v okviru politike sodelovanja Skupnosti in njenih ciljev za boj proti nezakoniti uporabi in dostopu do orožja malega kalibra ter lahkega orožja; taka podpora bi lahko vključevala tudi raziskovalne dejavnosti, pomoč žrtvam, dvigovanje ozaveščenosti javnosti in razvoj pravnega ter upravnega strokovnega znanja in dobrih praks.“;

(2) v členu 4(1) se točka (a) nadomesti z naslednjim:

„(a) okrepitev zmogljivosti organov pregona in sodnih organov ter civilne oblasti, vključenih v boj proti terorizmu in organiziranemu kriminalu, vključno z nezakonitim prometom z ljudmi, drogami, strelnim orožjem, orožjem malega kalibra ter lahkih orožjem in eksplozivnimi snovmi, ter v učinkovit nadzor nad nezakonito trgovino in tranzitom.“;

(3) v členu 17 se odstavka 4 in 5 nadomestita z naslednjim:

„4. V primeru izjemnih ukrepov pomoči in programov vmesnega odziva iz člena 6 ter ukrepov, sprejetih za doseganje ciljev iz člena 4(3), je sodelovanje pri dodeljevanju javnih naročil ali pogodb o donaciji na voljo na splošni ravni.

5. V primeru ukrepov, sprejetih za doseganje ciljev iz člena 4(1) in (2), je sodelovanje pri dodeljevanju javnih naročil ali pogodb o donaciji odprto vsem fizičnim ali pravnim osebam iz držav v razvoju ali iz držav v prehodu, kot to določa OECD, in fizičnim ali pravni osebam iz katere koli druge države, ki izpolnjuje pogoje v okviru strategije, prav tako pa se zanje uporabljajo pravila o poreklu.“;

(4) člen 24 se nadomesti z naslednjim:

„ Člen 24

Finančna sredstva

Finančna sredstva za izvajanje te uredbe v obdobju 2007–2013 znašajo 2 062 000 000 EUR. Letna odobrena proračunska sredstva odobri proračunski organ v okviru finančnega okvira.

V obdobju 2007–2013 se:

(a) za ukrepe iz člena 4(1) nameni največ 10 odstotnih točk finančnih sredstev;

(b) za ukrepe iz člena 4(2) nameni največ 15 odstotnih točk finančnih sredstev;

(c) za ukrepe iz člena 4(3) nameni največ 5 odstotnih točk finančnih sredstev.“.

Člen 2

Začetek veljavnosti

Ta uredba začne veljati dvajseti dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju, […]

Za Evropski parlament Za Svet

Predsednik Predsednik

[…] […]

[1] Dokument Sveta 14010/06 ADD, 27.10.2006.

[2] Zadeva ES C-91/05 (ECOWAS).

[3] Mnenje Evropskega parlamenta z dne XXXX 2009 (še ni objavljeno v Uradnem listu ) in Sklep Sveta z dne XXXX 2009.

[4] UL L 327, 24.11.2006, str. 1.